རུའུ་སེལ་ལགས་ཀྱིས་འཚོ་བ་བཟང་པོའི་གྲུབ་ཆ་ནི་བརྩེ་བ་དང་ཤེས་ཡོན་ཡིན་ཞེས་བརྗོད་སྐབས།་ཁོང་ལ་སྐུལ་འདེད་གཏོང་མཁན་གྱི་བསམ་འདུན་ནི་རང་གཞན་གཉིས་ཀས་གང་ཐུབ་ཐུབ་ཀྱིས་འཚོ་བ་དེ་ལྟ་བུ་ཞིག་རོལ་ཐུབ་ན་བསམ་པའི་རེ་བ་དེ་རེད།བསྒྲགས་གཏམ་འདིའི་ནང་གི་གཏན་ཚིགས་རང་བཞིན་གྱི་བརྗོད་དོན་ནི་མི་རྣམས་སྤྱི་ཚོགས་ཤིག་གི་ནང་གོང་གསལ་ལྟར་འཚོ་བ་རོལ་ཡོད་དུས་བརྩེ་བ་དང་ཤེས་ཡོན་ཉུང་བའི་སྤྱི་ཚོགས་ཤིག་ལས་བསམ་འདུན་མང་བའི་མི་རྣམས་ཀྱི་འདོད་བློ་ཚིམ་འགྲོ་ངེས་རེད་ཅེས་པའི་དོན་རེད།བརྩེ་བ་ཡིས་མི་རྣམས་ཀྱི་གཤིས་ཀ་དག་དང་བསམ་འདུན་དག་འདི་ལྟ་བུའི་ལམ་ནས་འགྱུར་བ་གཏོང་གི་ཡོད་དེ་དེ་ཡིས་སྔ་ཕྱི་འགལ་བ་མེད་པའི་སྒོ་ནས་མི་ཕན་ཚུན་གྱི་བསམ་འདུན་དག་ལེགས་འགྲུབ་ཡོང་བར་འཇུག་བཞིན་ཡོད།དེ་ཡིས་རྩོད་རྙོག་གི་གོ་སྐབས་དག་ཉུང་དུ་གཏོང་གི་ཡོད།འཁོན་འཛིན་གྱིས་བསམ་འདུན་དག་གི་རྩོད་རྙོག་དག་སེལ་ཐུབ་ཀྱི་མེད།བརྩེ་བ་ནི་འཁོན་འཛིན་ལས་ལེགས་པོ་རེད།གང་ལེགས་ཤེ་ན།མི་རྣམས་ཀྱི་བསམ་འདུན་དག་གི་ཁྲོད་དུ་རྩོད་རྙོག་གི་ཚབ་ལ་འཆམ་མཐུན་སྐྲུན་གྱི་རེད།མི་གཉིས་ཀྱི་བར་ལ་བརྩེ་བ་ཡོད་དུས་རྒྱལ་ཕམ་གང་བྱུང་ཡང་མཉམ་དུ་གནས་ཐུབ་ཀྱི་རེད།ཡིན་ཡང༌།མི་གཉིས་བར་ལ་འཁོན་འཛིན་ཡོད་དུས་གང་རུང་ཞིག་གི་རྒྱལ་ཁ་ནི་གཞན་དེའི་ཕམ་ཁ་ཡིན།